Απόφαση του Δικαστηρίου (τρίτο τμήμα) της 6ης Φεβρουαρίου 2025 [αίτηση του Sąd Rejonowy Katowice – Wschód w Katowicach (Πολωνία) για την έκδοση προδικαστικής αποφάσεως] – Przedsiębiorstwo Produkcyjno - Handlowo - Usługowe A. κατά P. S.A.
[Υπόθεση C-677/22 1, Przedsiębiorstwo A. (Προθεσμία πληρωμής διάρκειας 120 ημερών καθοριζόμενη από τον οφειλέτη)]
(Προδικαστική παραπομπή – Καταπολέμηση των καθυστερήσεων πληρωμών στις εμπορικές συναλλαγές – Οδηγία 2011/7/ΕΕ – Εμπορικές συναλλαγές μεταξύ επιχειρήσεων – Άρθρο 3, παράγραφος 5 – Υποχρέωση των κρατών μελών να διασφαλίζουν ότι η προθεσμία πληρωμής που καθορίζεται στη σύμβαση δεν υπερβαίνει τις 60 ημερολογιακές ημέρες – Δυνατότητα των συμβαλλομένων να καθορίζουν μεγαλύτερης διάρκειας προθεσμίες πληρωμής – Προϋπόθεση περί ρητής συμφωνίας καθορισμού τέτοιας προθεσμίας στο κείμενο της συμβάσεως – Προϋπόθεση να μην είναι η προθεσμία κατάφωρα καταχρηστική για τον πιστωτή – Σωρευτικές προϋποθέσεις – Συμβάσεις των οποίων οι ρήτρες καθορίζονται αποκλειστικώς από έναν εκ των συμβαλλομένων – Συμβατική ρήτρα με την οποία ο οφειλέτης καθορίζει μονομερώς προθεσμία πληρωμής διάρκειας 120 ημερών – Έλλειψη νομιμότητας)
Γλώσσα διαδικασίας: η πολωνική
Αιτούν δικαστήριο
Sąd Rejonowy Katowice – Wschód w Katowicach
Διάδικοι στην υπόθεση της κύριας δίκης
Przedsiębiorstwo Produkcyjno - Handlowo - Usługowe A.
κατά
P. S.A.
Διατακτικό
Το άρθρο 3, παράγραφος 5, της οδηγίας 2011/7/ΕΕ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για την καταπολέμηση των καθυστερήσεων πληρωμών στις εμπορικές συναλλαγές,
έχει την έννοια ότι:
η εκεί μνημονευόμενη φράση «ρητά συμφωνήθηκε διαφορετικά στο κείμενο της σύμβασης» συνεπάγεται ότι η εν λόγω διάταξη αντιτίθεται σε συμβατική ρήτρα με την οποία ο οφειλέτης καθορίζει μονομερώς προθεσμία πληρωμής που υπερβαίνει τις 60 ημερολογιακές ημέρες, εκτός και αν, λαμβανομένου υπόψη του συνόλου των σχετικών με τη σύμβαση εγγράφων και των περιεχόμενων στη σύμβαση ρητρών, διαπιστώνεται σύμπτωση βουλήσεως των συμβαλλομένων να δεσμευθούν ακριβώς από την οικεία ρήτρα.
____________
1 ΕΕ C 35, της 30.1.2023.